5. mail võeti konsistooriumis vastu diakoniameti eksamit.  Kaheteistkümnest soovijast kutsuti sellel korral eksamikomisjoni ette kaheksa, kõik nad läbisid essee ja vestlusvooru edukalt ja tunnistati vaimuliku ameti jaoks kõlbulikuks. Eksamineeritute tase oli assessor Arne Hiobi sõnul ühtviisi hea, kellel oli tugevam akadeemiline baas, kellel aga aastatepikkune praktilise teenimise kogemus.  Kaheksast tulevasest diakonist kolm suunati tööle Võru praostkonda, kus kõik kogudused on nüüd jälle vaimulikega kaetud. Kätlin Liimets määrati Rõugesse, Mait Mölder Pinti ja Jaak Pärnamägi Mehikoormasse - kõik kolm olid juba praktikantidena neis kogudustes teeninud.  Hermann Kalmuse teenimispaigaks saab Pilistvere kogudus. Tuuli Raamat-Haapakoski hakkab Helsingi koguduste ühenduses tegema eestikeelset tööd. Tiiu Klopman läheb kaitsejõududesse peakaplan Tõnis Nõmmiku alluvusse. Kaisa Kirikal jääb Tartu praostkonna vikaardiakoniks ja Kristjan Simsoni teenimispaik selgub hiljem.  Urmas Paju